د روغتیا سازمان د کرونا سره مبارزې ته ۳۰ میلیارد ډالر غواړي
د روغتیا نړیوال سازمان وايي چې د کروناویروس د معایناتو، درملنې او واکسین جوړولو د بهیر د چټکتیا لپاره څه باندې ۳۰ میلیارد ډالرو ته ده.
د روغتیا نړیوال سازمان د جمعې په ورځ جون ۲۶ (چنګاښ۶) د کروناویروس سره د مبارزې د بهیر د چټکتیا په اړه معلومات خپاره کړل. د روغتیا نړیوال سازمان وايي: "د لګښت پلانونه نن وړاندې شول چې په کې د (کروناویروس) د تشخیص، درملنې او واکسین لپاره د ۳۱. ۳ میلیارد ډالرو غوښتنه شوې ده." د روغتیا د نړیوال سازمان دغه پلان او نوښت «د کوویډ۱۹ وسایلو ته د لاسرسي چټکتیا» نومیږي. وايي دا پېسې به د کوویډ۱۹ سره د مبارزې نړیوالې هلې ځلې او نوښتونه چټک کړي. د روغتیا نړیوال سازمان په یوې اعلامیې کې ویلي دي چې تر دې دمه د ۳. ۴ میلیارد ډالرو ژمنه شوې ده.دا لومړی ځل دی چې د روغتیا نړیوال سازمان د کروناویروس سره د مبارزې لپاره د دومره پېسو غوښتنه کوي. د کروناویروس په لومړي ځل د ۲۰۱۹ د ډسمبر په میاشت کې د چین د هوبي په ایالت کې خپور شو. د امریکا د جانس هاپکینز پوهنتون وايي چې تر دې دمه د دغه ویروس له کبله د نړۍ په ۱۸۸ هېوادونو او سیمو کې نژدې ۴۹۰زره کسان مړه شوي او څه باندې ۹. ۶ میلیون نور انسانان په دغه ویروس اخته دي. دا په داسې حال کې ده چې دا مهال د چین، امریکا، کاناډا، برتانیا، جرمني او ځینو هېوادونو او د روغتیا سازمانونو د کروناویروس ضد واکسینونونه ازمایلي او ویل کیږي چې شاید د روان کال په پای او یا د ۲۰۲۱ په پیل کې کې دا واکسین جوړ شي. په همدې حال کې څو ورځې مخکې په انګلنډ کې څېړونکو وویل چې نوې موندنې یې ښيي د ډېکسامیتازون(dexamethasone) په نامه درمل د کرونا په ویرس د اخته کسانو په ژغورلو کې ګټور تمام شوي دي. د نوې څېړنې له مخې دا درمل د هغو کسانو په ژغورولو او درملنې کې ګټور تمام شوي چې په کروناویروس اخته وو او د مصنوعي اکسیجن په مرسته یې تنفس کاوه. څېړونکو وویل چې د دا ډول ناروغانو یوه په درېمه برخه د همدغو درملو په مرسته رغېدلي او ژوندي پاتې شوي دي.